
Konfliktus és kompromisszum: Deák Ferenc és Lustkandl vitájának politikai és jogi dimenziói

Kulcsszavak: Deák–Lustkandl vita; Pragmatica Sanctio; szabad királyválasztás; közjog; perszonálunió
A Deák–Lustkandl vita az 1860-as évek egyik legfontosabb közjogi vitája volt, amely máig releváns témákról szólt, így további viták katalizátoraként szolgált és hatalmas lépést jelentett a húsvéti cikkhez, valamint a kiegyezéshez vezető úton. Wenzel Lustkandl osztrák jogtudós 1863-ban jelentette meg művét a „Das ungarisch-österreichische Staatsrecht: zur Lösung der Verfassungsfrage”-t, amelyre Deák Ferenc 1865-ben reagált „Adalékok a magyar közjoghoz. Észrevételek Lustkandl Vencel munkájára” címmel.
A vita jelentős hatást gyakorolt a korabeli közéletre és hosszú ideig a jogtörténeti szakirodalom középpontjában állt, azonban a téma az utóbbi időben háttérbe szorult. Kutatásom célja Lustkandl Pragmatica Sanctioról és a szabad királyválasztásról alkotott gondolatainak újdonsága, hiszen ilyen markáns és egyben nóvumnak számító véleményre ezen témakörökben a magyar jogtörténetben még sohasem volt példa. A témával való foglalatosságom során több kérdés is megfogalmazódott bennem. Helytállóak-e a két oldal által felsorakoztatott érvek? Hogyan formálta az 1860-as évek politikai helyzetét a kialakult diskurzus? Azonban a legnagyobb dilemma számomra az volt, hogy milyen relevanciával bír a vita a XXI. század jogi gondolkodói számára?
Kiemelt jelentőségű Lustkandl azon állítása, hogy Magyarország elvesztette szuverenitását, amelyet Deák cáfolt azáltal, hogy bizonyította az osztrák és a magyar Pragmatica Sanctio közötti eltéréseket mind tartalmukban, mind hatásukban. Emellett Deák rámutatott arra is, hogy a magyar rendek önként mondtak le bizonyos jogaikról – például a szabad királyválasztás jogáról – az ország megmaradásának biztosítása érdekében egy esetleges török fenyegetéssel szemben.
Deák Ferenc érvelésének logikája és gondolati rendszere jelentős mértékben hozzájárult a modern magyar államjogi gondolkodás alapjainak lefektetéséhez, ezzel elősegítve a jogbiztonság és a polgári szabadságjogok megerősödését, valamint a jogállamiság eszméjének megszilárdulását.
 



